**E L ŐT E R J E S Z T É S**

**Szombathely Megyei Jogú Város Közgyűlésének**

**2022. június 27-i ülésére**

**Javaslat idősgondozással kapcsolatos ellátási szerződés kötésére a Magyarországi Evangélikus Egyházzal**

Szombathely Megyei Jogú Város Önkormányzata (továbbiakban: Önkormányzat) 2020. december 2. napján szándéknyilatkozatot tett a Magyarországi Evangélikus Egyház Országos Elnöksége felé a szociális ellátások területén való hosszútávú együttműködésre vonatkozóan. A Magyarországi Evangélikus Egyház (továbbiakban: Egyház) a 12/2021. (II.4.) országos presbiteriumi határozatával döntött az Önkormányzattal való szociális területen történő együttműködés támogatásáról.

2021. augusztus 2. napján együttműködési megállapodás jött létre az Egyház, a Szombathelyi Evangélikus Diakóniai Központ (továbbiakban: Diakóniai Központ) és az Önkormányzat között (továbbiakban: Együttműködési Megállapodás), amelyben rögzítésre került, hogy az Egyház vállalja, hogy legkésőbb 2022. szeptember 1. napjától 24 új, örökös hajléktalan otthoni és 2023. január 1. napjától 20 új, örökös idősotthoni férőhelyet létesít és biztosít az Önkormányzat javára, az általa fenntartott, természetben Szombathely, Középhegyi út 1. szám alatti intézményben.

Az Együttműködési Megállapodásban rögzítettek szerint az Önkormányzat br. 550 M Ft támogatást biztosít az Egyház által fenntartott, természetben a Szombathely, Középhegyi út 1. szám alatt található intézmény olyan fejlesztéséhez, amely alkalmassá teszi az intézményt a 24 új, örökös hajléktalan otthoni és 20 új, örökös idősotthoni férőhely létesítésére.

A Diakóniai Központ az Együttműködési Megállapodásban vállalta, hogy a 24 új, örökös hajléktalan otthoni és a 20 új, örökös idősotthoni férőhelyen ellátott**,** kizárólag szombathelyi személyek, szociális törvény szerinti teljeskörű, bentlakásos ellátását további (a br. 550 M Ft-on felüli) külön önkormányzati térítés, pénzügyi hozzájárulás nélkül, külön feladatellátási megállapodás alapján végzi. Ennek megfelelően az Egyház, a Diakóniai Központ és az Önkormányzat megállapodott abban is, hogy a jelzett férőhelyszám erejéig térítésmentes, határozatlan idejű ellátási szerződést kötnek egymással. Az ellátási szerződés tervezetét az előterjesztés melléklete tartalmazza.

Az Önkormányzat a szociális igazgatásról és a szociális ellátásokról szóló 1993. évi III. törvény 90. § (2) bekezdése szerinti kötelező feladatainak a hajléktalan otthoni ellátás tekintetében 2022. szeptember 1. napjától, illetve az idősotthoni ellátás területén 2023. január 1. napjától az ellátási szerződés megkötésével tesz eleget.

A hajléktalan otthoni ellátást jelenleg biztosító FÉHE Nkft. dolgozói (4 fő segítő,2 fő gondozó,1 fő szociális munkatárs,1 fő takarító,0,5 fő vezető), és az idősek átmeneti ellátását biztosító Pálos Károly Családsegítő Központ és Gyermekjóléti Szolgálat Időskorúak Gondozóházának dolgozói (7 fő gondozónő, 1 fő vezető, 1 fő takarító) számára a Diakóniai Központ a szakképzettségüknek megfelelő állás lehetőséget ajánlott fel, ahol a foglalkoztatásuk feltételei legalább a jelenlegi szinten biztosítottak.

A beruházás a Diakóniai Központ vezetőjének tájékoztatása szerint az eredeti ütemterv szerint halad, így az ellátottak beköltöztetése is az Együttműködési Megállapodásban rögzített időpontokra tehető.

Az Egyház az Együttműködési Megállapodás III/2. pontjában írtakkal összhangban az ellátási szerződés aláírásával egyidejűleg visszavonhatatlan kötelezettséget vállalt arra, hogy amennyiben az idősotthoni és a hajléktalan otthoni szolgáltatás nyújtására vonatkozó tevékenységét az Egyház vagy a Diakóniai Központ részben vagy egészben bármilyen okból megszünteti vagy más okból az Együttműködési megállapodásban rögzített időpontoktól nem látja el, és a feladat továbbra is az Önkormányzat kötelező feladata, akkor az Önkormányzatnak a feladatellátás megszervezésével, kialakításával és működtetésével kapcsolatos valamennyi igazolt költségét megtéríti, és visszafizeti az Önkormányzat részére az intézményfejlesztés céljára biztosított támogatás Ptk. szerinti kamatokkal növelt összegét.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022.június „ ”.

**/: Dr. Nemény András:/**

**HATÁROZATI JAVASLAT**

**…/2022. (VI. 27.) Kgy. számú határozat**

1. Szombathely Megyei Jogú Város Közgyűlése a „Javaslat idősgondozással kapcsolatos ellátási szerződés kötésére a Magyarországi Evangélikus Egyházzal” című előterjesztést megtárgyalta, és az ellátási szerződést az előterjesztés és melléklete szerinti tartalommal jóváhagyja.
2. A Közgyűlés felhatalmazza a polgármestert az ellátási szerződés aláírására.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

2022.07.15. (2. pont vonatkozásában)